**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Μαΐου 2017, ημέρα Τετάρτη και ώρα 15.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, ο Γενικός Διευθυντής της ΓΔΑΕΕ, κ. Κυριάκος Κυριακίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γιώργος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τσίρκας Βασίλης, Φίλης Νικόλαος, Δαβάκης Αθανάσιος, Δημοσχάκης Αθανάσιος, Κουκοδήμος Κωνσταντίνος, Τασούλας Κωνσταντίνος, Κωνσταντινόπουλος Οδυσσέας, Γερμενής Γεώργιος, Κούζηλος Νικόλαος, Συντυχάκης Μανώλης, Τάσσος Σταύρος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων. Τον λόγο έχει η Εισηγήτρια του ΣΥΡΙΖΑ, κυρία Σταματάκη.

ΕΛΕΝΗ ΣΤΑΜΑΤΑΚΗ (Εισηγήτρια του ΣΥΡΙΖΑ): Κύριε Υπουργέ, κυρίες και κύριοι συνάδελφοι, το σχέδιο νόμου που συζητάμε σήμερα αφορά στην Κύρωση του Μνημονίου Κατανόησης μεταξύ του Υπουργείου Εθνικής Άμυνας της χώρας μας και του Υπουργείου Άμυνας της Νορβηγίας. Η συνεργασία αυτή έχει ιδιαίτερη σημασία, για την αποτελεσματικότερη διαχείριση των οικονομικών πόρων, που διατίθενται στην άμυνα και για τον τεχνολογική και βιομηχανική δυνατότητα των δύο χωρών.

Το Μνημόνιο Κατανόησης υπογράφτηκε στις 9 Ιουλίου 2016, στο πλαίσιο της Συνόδου του ΝΑΤΟ στη Βαρσοβία, από τους εξουσιοδοτημένους εκπροσώπους των δύο χωρών. Οι δύο χώρες έχουν διαχρονικά καλές διπλωματικές και φιλικές σχέσεις. Είναι δύο χώρες που το μεγαλύτερο μέρος τους βρέχεται από τη θάλασσα, η μία στο βορρά και η άλλη στο νότο, έχουν και οι δύο μακρά ναυπηγική παράδοση και εμπειρία, συχνές εμπορικές συναλλαγές σε σκάφη και σε τεχνολογικό εξοπλισμό.

Με το παρόν Μνημόνιο Κατανόησης δίνεται η δυνατότητα να διερευνηθούν οι υπάρχουσες επαφές μεταξύ Ελλάδας και Νορβηγίας στον τομέα της αμυντικής βιομηχανίας και να διευρυνθεί η συνεργασία αυτή με την κοινοποίηση σε κρατικές και ιδιωτικές αμυντικές βιομηχανίες των δύο χωρών. Το Μνημόνιο αυτό δεν αντικαθιστά ούτε τροποποιεί το μέχρι σήμερα νομικό πλαίσιο της χώρας μας, δεν αντικαθιστά οποιαδήποτε διμερή ή πολυμερή συμφωνία, η οποία έχει καταρτιστεί έως σήμερα ή πρόκειται να καταρτιστεί στο μέλλον. Η ισχύς του καθορίζεται από τη στιγμή που θα ολοκληρωθούν οι απαραίτητες νομοθετικές και διοικητικές ενέργειες σε κάθε χώρα, ενώ έχει διάρκεια δέκα ετών, με δυνατότητα διετών παρατάσεων. Δίνεται η δυνατότητα λύσης του μέσω της διπλωματικής οδού. Το Μνημόνιο περιλαμβάνει 20 άρθρα και δύο παραρτήματα.

Στα άρθρα 1 και 3 περιγράφεται ο στόχος, το πλαίσιο, στο οποίο εντάσσεται η συμφωνία, ο φορέας και οι τομείς υλοποίησής της. Συγκεκριμένα, για την υλοποίηση των ενεργειών που απορρέουν από το παρόν Μνημόνιο ιδρύεται η Ελληνονορβηγική κοινή Επιτροπή. Τα μέλη της με πλήρη δικαιώματα, όπως ορίζει το παράρτημα 2, είναι αντιπρόσωποι των εθνικών διευθύνσεων εξοπλισμών ή ισότιμων υπηρεσιών, που θα οριστούν από την κάθε χώρα ως αρμόδιες, για την υλοποίηση του Μνημονίου αυτού. Στην Επιτροπή μπορούν να συμμετέχουν μετά από πρόσκληση εκπρόσωποι από άλλες αρχές, αμυντικές βιομηχανίες και οργανισμοί, καθώς και εμπειρογνώμονες ειδικοί σε συγκεκριμένα συστήματα.

Στο παράρτημα 1 ορίζονται, καταρχήν, 11 τομείς συνεργασίας, που περιλαμβάνουν συστήματα θαλάσσιας και υποβρύχιας άμυνας, αεράμυνας, καθώς και συστήματα εντολής, συστήματα ελέγχου, συστήματα πληροφοριών και συστήματα επικοινωνιών.

Στο άρθρο 4 ορίζεται ότι πριν από την έναρξη ανάθεσης ενός καινούργιου αντικειμένου άμυνας μπορεί και πρέπει να υπάρχει συνεργασία με σκοπό την αποφυγή, στο βαθμό που είναι αυτό εφικτό, οποιασδήποτε αντιγραφής στην ανάπτυξη αντικειμένων άμυνας.

Στο άρθρο 5 ορίζεται ότι κατά την έναρξη κοινών εργασιών ανάπτυξης θα συντάσσονται απολογισμός του επιπέδου οικονομικής συνεισφοράς της κάθε χώρας. Θα εξετάζεται η δυνατότητα που υπάρχει σε κάθε χώρα σε ό,τι αφορά στις εγκαταστάσεις έρευνας, ανάπτυξης και παραγωγής, με σκοπό να τις χρησιμοποιήσουν με τον αποτελεσματικότερο τρόπο και να διασφαλίζεται η αποφυγή οποιασδήποτε αντιγραφής, για τα έργα κοινής ανάπτυξης. Τα μέσα, με τα οποία θα ασκούνται οι οικονομικοί έλεγχοι χωρίς χρέωση, θα συμφωνηθούν από κοινού με βάση το Μνημόνιο. Ο έλεγχος ποιότητας θα ασκείται σύμφωνα με τις αντίστοιχες συμφωνίες τυποποίησης με το ΝΑΤΟ.

Στα άρθρα 6 και 8 ορίζονται οι υποχρεώσεις του κάθε συμβαλλόμενου μέρους, ώστε να διασφαλίζεται η συμμετοχή της αμυντικής βιομηχανίας της μιας χώρας σε συνεργατικά προγράμματα στο έδαφος της άλλης χώρας, να στηριχθούν οι ενδιαφερόμενες εταιρείες στη διαπραγμάτευση και την απόκτηση των απαραίτητων εξαγωγικών αδειών, να αναπτυχθούν κοινές διαδικασίες στη διαχείριση διαμόρφωσης και υλικοτεχνικής υποστήριξης άμυνας ή αμυντικών εξοπλισμών, και γενικότερα, αμυντικών συστημάτων και υπηρεσιών.

Ειδικότερα στο άρθρο 9, αναφέρεται ότι το Υπουργείο Εθνικής Άμυνας της Ελλάδος και το Υπουργείο Εθνικής Άμυνας της Νορβηγίας ορίζουν τις αντίστοιχες εθνικές διευθύνσεις εξοπλισμών ή τις ισότιμές τους υπηρεσίες, ως αρμόδιες αρχές, για την υλοποίησή του. Στο άρθρο 9 αναφέρονται τα μέσα, με τα οποία θα μπορεί να επιτευχθεί η αμυντική συνεργασία της Ελλάδας με τη Νορβηγία εντός των ορίων, των αντιστοίχων νομοθεσιών και των υποχρεώσεών τους, που απορρέουν από τις αντίστοιχες διεθνείς συνθήκες ή συμφωνίες.

Συγκεκριμένα, τα μέσα, που αναφέρονται προκειμένου να βρεθεί ο πλέον κατάλληλος τρόπος για αμυντική συνεργασία μεταξύ των χωρών, είναι η κοινή έρευνα, η ανάπτυξη, η παραγωγή, η συμπαραγωγή εξοπλισμού, που θα μπορούσε να παρέχει τεχνολογικά και οικονομικά πλεονεκτήματα στις δύο χώρες, καθώς και κοινή αμοιβαία αγορά συστημάτων ισότιμου τεχνολογικού επιπέδου, η οποία έχει αναπτυχθεί ή αναπτύσσεται από τις αμυντικές βιομηχανίες.

Επιπλέον, δίνεται η δυνατότητα σε ξεχωριστούς διακανονισμούς και υπό προϋποθέσεις να υπάρχουν επιμέρους συμφωνίες. Αυτοί οι διακανονισμοί μπορούν να περιλαμβάνουν εκτός των άλλων και διατάξεις οι οποίες ορίζουν τις εργασίες, τους Οργανισμούς και τις αρχές ή τις υπηρεσίες των έργων, τα πνευματικά δικαιώματα της ιδιοκτησίας, την κατάσταση των τεχνικών δεδομένων, τη διαίρεση του κόστους, τους όρους πληρωμής και άλλους οικονομικούς διακανονισμούς, χρεώσεις κ.λπ. τη συχνότητα και τα είδη εκθέσεων, τη διαχείριση απαιτήσεων και το διακανονισμό και τη διαδικασία του διακανονισμού των διαφωνιών.

Στα άρθρα 11 και 14 ορίζονται οι κανόνες που διέπουν το υλικό άμυνας, την εκμετάλλευση και τα οικονομικά οφέλη των ευρεσιτεχνιών, καθώς και τα έγγραφα πληροφοριών, τον εξοπλισμό και την τεχνική εκπαίδευση και την εξαγωγή τους προς τρίτες χώρες, τα οποία έχουν παραχθεί εντός του πλαισίου συνεργασίας των δύο χωρών.

Στα άρθρα 15 και 20 ρυθμίζονται ζητήματα υλοποίησης του μνημονίου, περιγράφεται η διαδικασία τροποποίησης σε οποιεσδήποτε διατάξεις του μνημονίου χρειάζεται να τροποποιηθούν, ορίζεται η ισχύς και η δυνατότητα παράτασης ή λύση της συνεργασίας και αποδίδεται η ευθύνη χρηματοδότησης των διοικητικών δαπανών σε κάθε συμβαλλόμενο χωριστά. Ιδιαίτερα για την Ελλάδα, στην ειδική έκθεση του Γενικού Λογιστηρίου του Κράτους, περιγράφονται οι δαπάνες και αναφέρονται τα εκτιμώμενα ποσά, τα οποία θα διαπιστώνονται στον προϋπολογισμό του Υπουργείου Εθνικής Άμυνας.

Με βάση όσα προείπα, κυρίες και κύριοι συνάδελφοι, και δεδομένες τις δυνατότητες συνεργασίας της χώρας μας με την Νορβηγία, σε επίπεδο αμυντικής βιομηχανίας και του συμφέροντος που απορρέει απ’ αυτή για τη χώρα μας, εισηγούμαι την υπερψήφιση του συγκεκριμένου μνημονίου κατανόησης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ την κυρία συνάδελφο. Τον λόγο έχει ο κ. Αναστάσιος Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της ΝΔ): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι σήμερα καλούμαστε να προχωρήσουμε στην Κύρωση του Μνημονίου Κατανόησης μεταξύ του Υπουργείου Εθνικής Άμυνας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών.

Όπως γνωρίζουμε όλοι, η κατάσταση στο γεωπολιτικό μας περιβάλλον είναι εύθραυστη, λόγω των πολιτικών συγκυριών, αλλά και της κατά καιρούς επιθετικής ρητορικής, που δυστυχώς επιδίδονται οι γειτονικές χώρες. Είναι αναγκαία, λοιπόν, η ισχυροποίηση της θέσης της χώρας μας στο διεθνή χάρτη, με νέες συμφωνίες και περαιτέρω διευρύνσεις των συμμαχιών. Σε αυτό το πλαίσιο εντάσσεται και η Συμφωνία με την Νορβηγία, την οποία εξετάζουμε σήμερα και η οποία επεκτείνεται σε μια σειρά από συνεργασίες σε θέματα άμυνας. Συγκεκριμένα, στο Μνημόνιο η πρόθεση των δύο Υπουργείων Άμυνας για συνεργασία στον τομέα της αμυντικής βιομηχανίας και η κοινοποίηση αυτής σε κρατικές και αμυντικές ιδιωτικές βιομηχανίες των δύο χωρών, προκειμένου να διερευνηθεί η ύπαρξη ενδιαφέροντος σε συγκεκριμένους τομείς, οπλικά συστήματα και ερευνητικά και αναπτυξιακά προγράμματα.

Αξίζει να σημειωθεί εδώ ότι η Νορβηγία εξήγγειλε πέρυσι την αύξηση των αμυντικών της δαπανών, αποδεικνύοντας ότι επιθυμεί να εξελιχθεί σε δυναμικό παίκτη στη διεθνή στρατιωτική σκακιέρα. Σε αυτό το πλαίσιο κινείται και η απόφασή της τον Ιανουάριο, για στρατιωτική ενίσχυση των συνόρων της με τη Ρωσία, καθώς και η παραμονή την ίδια εποχή περίπου στην χώρα 300 Αμερικανών πεζοναυτών, οι οποίοι συμμετείχαν σε διάφορες ασκήσεις επιβίωσης σε αρκτικό περιβάλλον.

Αξίζει να σημειωθεί ότι αυτή ήταν η πρώτη φορά που επιτρέπεται η εγκατάσταση ξένων στρατευμάτων στη Νορβηγία από την εποχή του Β’ Παγκοσμίου Πολέμου. Οφείλουμε να σταθούμε περισσότερο στον τομέα της αμυντικής βιομηχανίας για τη χώρα μας, καθώς είναι γνωστά τα οικονομικά προβλήματα που αντιμετωπίζουν οι τρεις μεγάλες κρατικές βιομηχανίες και κρίνεται απαραίτητο να υπάρχουν νέες συνεργασίες, νέες ενέργειες, για να μπορέσουν να επιβιώσουν.

 Από τη στιγμή που η σημερινή Κυβέρνηση δείχνει αδύναμη να αξιοποιήσει το έμψυχο δυναμικό των αμυντικών βιομηχανιών και να εξυγιάνει τις παραγωγικές μονάδες, φαντάζει πλέον ως μονόδρομος οι συνεργασίες με τις αντίστοιχες ξένες βιομηχανίες. Όπως αναφέρεται στο άρθρο 8 του Μνημονίου, οι δύο συμβαλλόμενοι αναλαμβάνουν να αναπτύξουν κοινές διαδικασίες για τη διαχείριση διαμόρφωσης και υλικοτεχνικής υποστήριξης άμυνας ή αμυντικών εξοπλισμών. Στο παράρτημα Α του Μνημονίου αναφέρονται διεξοδικά οι τομείς που σε πρώτο στάδιο οι δύο χώρες θα επικεντρώσουν το ενδιαφέρον τους για συνεργασία. Αυτοί είναι οι εξής: Αντιπλοϊκοί πύραυλοι κρουζ για πλοία, παράκτιο πυροβολικό, ναυτικά ελικόπτερα και αεροσκάφη, συστήματα και ηχοεντοπιστές διαχείρισης εντολών υποβρυχίων, υποβρύχια συστήματα, συστήματα αεράμυνας, συστήματα εντολής ελέγχου και πληροφοριών, συστήματα επικοινωνιών, ναυπηγική, πυρομαχικά, ηλεκτροπτικοί αισθητήρες.

 Αυτή η αμυντική συνεργασία στους παραπάνω τομείς, αλλά μελλοντικά και σε άλλους, μπορεί να επιτευχθεί με κοινή έρευνα και ανάπτυξη, αλλά και παραγωγή ή συμπαραγωγή εξοπλισμού, που θα μπορούσε να παρέχει τεχνολογικά και οικονομικά πλεονεκτήματα και στις δύο χώρες. Επίσης, μπορεί να επιτευχθεί με κοινή ή αμοιβαία αγορά συστημάτων ισότιμων τεχνολογικού επιπέδου, η οποία έχει αναπτυχθεί ή αναπτύσσεται από τις αμυντικές βιομηχανίες.

 Τα παραπάνω προϋποθέτουν κοινή ενημέρωση προς τις κρατικές και αμυντικές βιομηχανίες των δύο χωρών, προκειμένου να εκφράσουν το ενδιαφέρον τους για συγκεκριμένους τομείς ή προϊόντα, βάσει των αμυντικών σχεδιαστικών προδιαγραφών κάθε χώρας, αλλά και των αναγκών που παρατηρούνται στην παγκόσμια εξοπλιστική αγορά. Η ισχύς του Μνημονίου θα είναι δεκαετής και από κει και πέρα θα παρατείνεται για διετίες, εκτός και αν οι δύο χώρες αποφασίσουν διαφορετικά. Υπεύθυνη για αυτή τη συνεργασία θα είναι μια ελληνονορβηγική κοινή Επιτροπή, για τη συνεργασία σε αμυντικό εξοπλισμό. Θα γίνονται συναντήσεις της Επιτροπής και στις δύο χώρες, όπου θα τίθενται επί τάπητος όλα τα προβλήματα, τα αντικείμενα δράσης, αλλά και οι ευκαιρίες συνεργασίας στον τομέα της έρευνας, ανάπτυξης, παραγωγής προμηθειών και υλικοτεχνικής υποστήριξης.

 Η όποια δαπάνη για τη χώρα μας θα εξαρτάται από το εύρος της συνεργασίας, από το είδος των δράσεων. Πάντως, η έκθεση του Γενικού Λογιστηρίου του Κράτους, που συνοδεύει το σχέδιο νόμου, έχει κοστολογήσει πόσο θα στοιχίσει η σύγκλιση της ελληνονορβηγικής στη χώρα μας και στη Νορβηγία. Στην πρώτη περίπτωση, κυμαίνεται στα 3.035 ευρώ, για την κάλυψη των εξόδων, μετακινήσεων των Ελλήνων εκπροσώπων, ενώ στη δεύτερη περίπτωση τα έξοδα φιλοξενίας των νορβηγών εκπροσώπων στη χώρα μας θα κυμαίνονται στα 520 ευρώ. Εν κατακλείδι και με δεδομένο τα οφέλη που παρουσιάζονται για τη χώρα μας σε πολλά επίπεδα, από αυτή τη συνεργασία, εισηγούμαστε την επικύρωση αυτού του Μνημονίου. Σας ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Δημοσχάκη. Προχωράμε με τον κ. Κούζηλο από τη Χρυσή Αυγή.

ΝΙΚΟΛΑΟΣ ΚΟΥΖΙΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ πολύ, κύριε Πρόεδρε. Με το εν λόγω Μνημόνιο καταγράφονται οι προθέσεις των Υπουργείων Εθνικής Άμυνας και των δύο χωρών και εν συνεχεία οι προθέσεις αυτές ενδιαφέροντος κοινοποιούνται προς τις αμυντικές βιομηχανίες, κρατικές ή ιδιωτικές, προκειμένου να διερευνηθεί η ύπαρξη ενδιαφέροντος σε συγκεκριμένους τομείς. Με το συγκεκριμένο μνημόνιο, όπως προκύπτει από τα βασικά σημεία της συμφωνίας, διευκολύνεται η έρευνα σχετικά με τα αμυντικά εξοπλιστικά. Τα συμβαλλόμενα μέλη συνδράμουν τις βιομηχανίες του άλλου μέλους, που δραστηριοποιούνται στα εξοπλιστικά συστήματα, στις υπηρεσίες, αναπτύσσονται κοινές διαδικασίες για τη διαχείριση, διαμόρφωση και υλικοτεχνική υποστήριξη άμυνας κλπ.. Στο συγκεκριμένο άρθρο 12 όπου αναφέρεται στις ευρεσιτεχνίες και στην εκμετάλλευσή τους μας δίνεται η δυνατότητα να μπορέσουμε να διαπρέψουμε.

Επίσης, διασφαλίζονται όλα τα έγγραφα πληροφοριών, εξοπλισμός, τεχνική εξειδίκευση, τα οποία ανταλλάσσονται ή δημιουργούνται εντός του πλαισίου του παρόντος μνημονίου και θα χρησιμοποιηθούν αποκλειστικά για τον προοριζόμενο σκοπό. Βασικό ζητούμενο στην όλη κύρωση, όπως και με προηγούμενες κυρώσεις που έχουν γίνει, είναι για το μέλλον της ελληνικής αμυντικής βιομηχανίας.

Δηλώνουμε «παρών» στη συγκεκριμένη κύρωση, γιατί, σίγουρα, μας δίνει πάρα πολλές ευκαιρίες στην ελληνική αμυντική βιομηχανία, για να μπορέσει να αποκτήσει τεχνογνωσία και να εξάγει και τεχνογνωσία.

Έχω να κάνω μια πολύ απλή ερώτηση, γιατί ο κ. Βίτσας μας μίλησε πριν από ενάμιση μήνα, στην Επιτροπή μας, για τα ναυπηγεία. Εδώ, όμως, πρέπει να δούμε ποιο είναι το μέλλον, γενικά, της αμυντικής βιομηχανίας στην Ελλάδα. Υπάρχουν προβλήματα στην ΕΒΟ, που τα γνωρίζουμε όλοι, στην ΕΑΒ και δεν γνωρίζουμε το μέλλον της ΕΛΒΟ και τι θα γίνει.

Οπότε, κατά πόσο είναι χρήσιμες συγκεκριμένες συμφωνίες, αν περάσουν κάποια στιγμή σε ιδιώτες ή δεν ελέγχονται από το κράτος και κατά πόσον μια ιδιωτική εταιρεία θα μπορέσει να βοηθήσει τις Ένοπλες Δυνάμεις μας, αν ιδιωτικοποιηθούν όλα ή περάσουν ποσοστά σε ιδιώτες; Θα μπορούσε η πατρίδα μας να αξιοποιήσει μια τέτοια συνεργασία με τη Νορβηγία. Η τεχνογνωσία που θα μπορέσουμε να αποκτήσουμε θα βοηθήσει, σίγουρα, την εθνική μας άμυνα, θέλουμε να πιστεύουμε και γι' αυτό είμαστε θετικοί και ψηφίζουμε «παρών». Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Ο κ. Παππάς έχει τον λόγο.

ΧΡΗΣΤΟΣ ΠΑΠΠΑΣ: Κύριε Πρόεδρε, κύριοι Υπουργοί, επειδή είναι πολύ σοβαρό αυτό το ερώτημα που έθεσε ο κύριος συνάδελφος και τα πράγματα είναι πράγματα επικαιρότητας, όπως ξέρει και ο κ. Υπουργός, τα διάφορα δημοσιεύματα περί ΕΛΒΟ κ.λπ., να ληφθεί σοβαρά υπ' όψιν το εξής. Σας λέω, κύριε Πρόεδρε, προτρέποντας και ας μην υπάρχει τηλεοπτική κάλυψη, κάμερες κ.λπ., δεν το λέμε για προβολή, να γίνει έστω και μια κλειστή συνεδρίαση άμεσα της Επιτροπής μας για την Ελληνική Αμυντική Βιομηχανία. Να μας ενημερώσουν οι Υπουργοί για το τι ακριβώς συμβαίνει με την Ελληνική Αμυντική Βιομηχανία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είμαστε σε επικοινωνία με τους Υπουργούς, στο Υπουργείο Εθνικής Άμυνας και θα γίνει στο σχετικά κοντινό μέλλον κάποια ενημέρωση και γι' αυτό το θέμα που μας είπατε. Ο κ. Τάσσος έχει τον λόγο.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Φαίνεται ότι στο κείμενο αυτό, το ΝΑΤΟ παρουσιάζεται όπως πραγματικά είναι, γιατί πώς αλλιώς μπορεί να ερμηνεύσει κανείς τη μετάφραση του «ΝΑΤΟ agencies», σαν «πράκτορες του ΝΑΤΟ», που υπάρχει στο ελληνικό κείμενο;

Για να σας διευκολύνω, είναι στο εισαγωγικό. Αν δείτε το ελληνικό κείμενο, λέει «πράκτορες του ΝΑΤΟ».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα μου επιτρέψετε, κύριε Τάσσο. Η λέξη «agents» στα αγγλικά έχει ένα πρόβλημα στη μετάφρασή της…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αν είναι «agents», δεν είναι «πράκτορες», πρέπει να το διορθώσουμε αυτό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είναι «επιτροπές», εν προκειμένω.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): «Υπηρεσίες», είναι. Άρα, διορθώνουμε το κείμενο.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Υπάρχει και ένα άλλο που νομίζω ότι πρέπει να διορθωθεί και αναφέρεται στο «έθνος φιλοξενίας». Δεν είναι «έθνος φιλοξενίας», είναι «φιλοξενούσα χώρα».

Αυτά, όσον αφορά στις αθώες λεκτικές παρατηρήσεις. Τώρα, ερχόμαστε επί της ουσίας. Για μας δεν μπορεί να είναι αποδεκτοί οι όροι «Αμυντική Βιομηχανία» και «Αμυντικοί Εξοπλισμοί», με τους οποίους βέβαια, τα αστικά επιτελεία, χαρακτηρίζουν τις βιομηχανίες παραγωγής πολεμικού εξοπλισμού και τα παράγωγά τους, στην προσπάθειά τους να συσκοτίσουν την πραγματικότητα και να εμφανίσουν τα μέσα διεξαγωγής ενός ιμπεριαλιστικού πολέμου και των επεμβάσεων, ως άμυνα.

Η πολιτική των μέχρι τώρα κυβερνήσεων στον τομέα της άμυνας και της πολεμικής βιομηχανίας είναι απόλυτα ενταγμένη στους σχεδιασμούς και στις υποχρεώσεις που προκύπτουν από την συμμετοχή της χώρας μας στην Ευρωπαϊκή Ένωση, το ΝΑΤΟ, καθώς και την κάλυψη των αναγκών του κεφαλαίου, ημεδαπού και αλλοδαπού, που δραστηριοποιείται σ' αυτό τον τομέα.

Η επικαιροποιημένη πολιτική εθνικής άμυνας, η Π.Ε.Α., αποτελεί ένα θεσμικό κείμενο, που περιγράφονται γενικές κατευθύνσεις και οι στόχοι της εθνικής αμυντικής πολιτικής. Τυπικά για την διαμόρφωσή του λαμβάνονται υπόψη το διεθνές και περιφερειακό περιβάλλον ασφαλείας, οι συντελεστές ισχύος και οι υπάρχουσες και διαμορφούμενες απειλές και τέλος, κίνδυνοι και προκλήσεις για την ασφάλεια της χώρας, όπως αυτοί προκύπτουν από την στρατιωτική αξιολόγηση καταστάσεως. Αυτή είναι, όπως προαναφέρθηκε, η τυπική περιγραφή της Π.Ε.Α., της Πολιτικής Εθνικής Άμυνας. Στην περίπτωση αυτή συσκοτίζεται, εσκεμμένα, η καταλυτική επίδραση των νατοϊκών επιχειρησιακών αναγκών στην χάραξη της Π.Ε.Α.. Το αποτέλεσμα αυτής της επίδρασης είναι εμφανές στο δόγμα χρήσης των Ενόπλων Δυνάμεων, που δεν εξυπηρετείται, όπως θα έπρεπε, αποκλειστικά και μόνον στην υπεράσπιση των συνόρων, αλλά σε σημαντικό βαθμό, είναι προσαρμοσμένο στις ανάγκες του ΝΑΤΟ. Φυσική απόρροια αυτού του στρεβλού προσανατολισμού του δόγματος είναι και η στοίχιση των απαιτούμενων οπλικών συστημάτων, που θα το υποστηρίξουν τακτικά, δηλαδή, στο πεδίο της μάχης.

Αποτελεί κοινή διαπίστωση στον χώρο των ένστολων – κάτι, που σήμερα είναι πιο έντονο – ότι βασικά οπλικά συστήματα και των τριών Κλάδων των Ενόπλων Δυνάμεων είναι προσαρμοσμένα στις απαιτήσεις που πηγάζουν από την ανάγκη υπηρέτησης των νατοϊκών σχεδίων.

Οι αμυντικές δαπάνες της Ελλάδας ήταν όλη την προηγούμενη περίοδο εξαιρετικά υψηλές. Την περίοδο 1988-2011, οι συνολικές στρατιωτικές δαπάνες της Ελλάδας έφτασαν τα 211 δισεκατομμύρια δολάρια, σε τιμές του 2011, ενώ σε ετήσιο ποσοστό του Α.Ε.Π., ήταν πάνω από 3% μέσοσταθμικά. Την περίοδο 2002-2006, οι αμυντικές δαπάνες συνιστούσαν το 6,4% των συνολικών δημοσίων δαπανών, ποσοστό υπερδιπλάσιο από το μέσο όρο της Ευρωπαϊκής Ένωσης.

Αυτές οι στρατιωτικές δαπάνες και οι δαπάνες για πολεμικούς εξοπλισμούς, αποτελούν γενικά και στοιχείο προώθησης της κρατικής οικονομικής πολιτικής χρηματοδότησης των ομίλων του χώρου. Είναι εμφανές το τεράστιο ενδιαφέρον των χωρών μεγάλων παραγωγών σχετικού υλικού, στην οργάνωση, τον έλεγχο και τον προσανατολισμό αυτών των τεράστιων δαπανών, μόνο στην προμήθεια και σχεδόν στο μηδενισμό της παραγωγής πολεμικών συστημάτων και υλικού.

Το υπό εξέταση «Memorandum of Understanding», το Μνημόνιο Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας, σχετικά με τη συνεργασία στον τομέα των αμυντικών εξοπλισμών, συστημάτων και υπηρεσιών, υπογράφτηκε στις 9 Ιουλίου του 2016 στη Βαρσοβία, στη διάρκεια της τότε Συνόδου Κορυφής του ΝΑΤΟ. Στη Σύνοδο αυτή, η Ευρωπαϊκή Ένωση και το ΝΑΤΟ συνυπέγραψαν κοινή δήλωση για την αύξηση σε πρακτικό επίπεδο συνεργασίας, σε επιλεγμένους τομείς. Μεταξύ αυτών περιλαμβάνεται και ο τομέας της διευκόλυνσης-ενίσχυσης της αμυντικής βιομηχανίας, καθώς και της έρευνας στον τομέα της άμυνας.

Είναι εμφανές ότι είμαστε μπροστά στην έναρξη εφαρμογής της προτροπής, που περιλαμβανόταν στην δήλωση της Συνόδου Κορυφής του Σεπτεμβρίου του 2014 του ΝΑΤΟ, προς τα νατοϊκά μέλη και στις αποσαφηνιστικές οδηγίες, των επόμενων αντίστοιχων Συνόδων, όπου υπογραμμιζόταν η ανάγκη δημιουργίας μιας ισχυρής «Αμυντικής» Βιομηχανίας σε ολόκληρη την συμμαχία, συμπεριλαμβανομένης μιας ισχυρής Αμυντικής Βιομηχανίας Ευρωπαϊκής, μεγαλύτερης αμυντικής βιομηχανικής συνεργασίας εντός της Ευρώπης, καθώς και συνεργασία της Ευρώπης πέρα από τον Ατλαντικό, δηλαδή, τις Ηνωμένες Πολιτείες, χαρακτηρίζοντας τα παραπάνω ουσιώδη για την παροχή των απαιτούμενων αμυντικών ικανοτήτων της συμμαχίας.

Η συνεργασία που προβλέπει το υπό εξέταση «Memorandum of Understanding» μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας δεν είναι απόρροια μιας διακρατικής συμφωνίας, που αποβλέπει στην κάλυψη αμοιβαίων αναγκών στον τομέα της άμυνας, όπως ξεκάθαρα λέει, αλλά πιστή εφαρμογή Νατοϊκών και Ευρωενωσιακών εντολών, ενταγμένου στα πλαίσια εξυπηρέτησης των πολεμικών σχεδιασμών των ιμπεριαλιστικών κέντρων που απαρτίζουν τα διευθυντήρια τους.

Είναι αναγκαίο να δούμε τους κρίσιμους τεχνολογικά τομείς, που κρίνονται απαραίτητοι για την ασφάλεια της χώρας και στις εν ισχύ προβλέψεις της πολιτικής εθνικής άμυνας της Ελλάδας, αλλά και της δομής των δυνάμεων. Αυτές είναι οι παρακάτω: Διαχείριση στρατιωτικών πληροφοριών, κυβερνοάμυνα, επικοινωνίες, ολοκληρωμένα συστήματα επιτήρησης ελέγχου, το C4-I, εν συνεχεία υποστήριξη οπλικών συστημάτων και Μέσων των Ενόπλων Δυνάμεων, έργα διττής χρήσης, π.χ. εγγυοδοτικά έργα που λειτουργούν αναπτυξιακά και ταυτόχρονα προσφέρουν σημαντικές αμυντικές υπηρεσίες, επαύξηση δυνατοτήτων άμεσης παρέμβασης. Είναι εμφανής η ταύτιση των προαναφερόμενων τομέων άμυνας της χώρας σαν στόχο ανάπτυξης με τις αντίστοιχες γενικές περιγραφές των απαιτήσεων πρώτιστα του ΝΑΤΟ, αλλά και της Ευρωπαϊκής Ένωσης.

Τέλος, ο σχεδιασμός έρευνας, ανάπτυξης και παραγωγής πολεμικού υλικού και οπλικών συστημάτων των χωρών - μελών του ΝΑΤΟ και της Ευρωπαϊκής Ένωσης όπως αυτή διατυπώνεται στα κατά καιρούς κείμενά τους, με τις συχνά επαναλαμβανόμενες αναφορές για ομογενοποίηση υλικού και οπλικών συστημάτων και την οργάνωση υπαρχουσών παραγωγικών υποδομών, στόχο έχει τη συγκέντρωση του συνόλου της βασικής παραγωγής της κατηγορίας αυτού του υλικού, κυρίως τις γερμανικές και τις γαλλικές βιομηχανίες, με τις ολλανδικές και τις ιταλικές να ακολουθούν. Οι υπόλοιπες χώρες θα αναλάβουν τον υπεργολαβικό ρόλο του περιφερειακού παραγωγού και προμηθευτή επιμέρους τμημάτων και ποτέ ολοκληρωμένων συστημάτων και κυρίων παραγωγών. Αυτό θα δημιουργήσει ένα status quo ακόμα βαθύτερης πρόσβασης και συμμετοχής των χωρών - μελών στους πολεμικούς σχεδιασμούς των ισχυρών ιμπεριαλιστικών κέντρων του ΝΑΤΟ και της Ευρωπαϊκής Ένωσης

Για όλους τους παραπάνω λόγους, είναι φανερό ότι καταψηφίζουμε επί της αρχής το παρόν Μνημόνιο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε πολύ. Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Σας ευχαριστώ, κύριε Πρόεδρε. Κύριε Υπουργέ, αγαπητοί επιτελείς του Υπουργείου Εθνικής Άμυνας, κυρίες και κύριοι συνάδελφοι, στο υπό εξέταση και υπό συζήτηση σχέδιο νόμου αναφορικά με την «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών», έχουμε να παρατηρήσουμε τα κάτωθι:

Η συγκεκριμένη Συμφωνία υπογράφτηκε στις 9 Ιουλίου του 2016 στη Βαρσοβία, στο πλαίσιο της Συνόδου Κορυφής του ΝΑΤΟ από τον Υπουργό Εθνικής Άμυνας της Ελλάδος, κ. Πάνο Καμμένο και την ομόλογό του Υπουργού Άμυνας της Νορβηγίας, η κυρία Ine Marie Enksen Soreide,. Παράλληλα, συμφωνήθηκε η επαύξηση της αμυντικής συνεργασίας των δύο χωρών σε στρατιωτικό επίπεδο και σε επίπεδο αμυντικών βιομηχανιών.

Οι δύο χώρες είναι μέλη του ΝΑΤΟ και συνεργάζονται στενά και στο θεσμικό πλαίσιο σχέσεων Ευρωπαϊκής Ένωσης - Ευρωπαϊκού Οικονομικού Χώρου. Πιο συγκεκριμένα, η Συμφωνία έχει σκοπό την καταγραφή της πρόθεσης των Υπουργείων Άμυνας των συμβαλλομένων μερών για συνεργασία στον τομέα της αμυντικής βιομηχανίας και η κοινοποίησή της στις κρατικές και ιδιωτικές αμυντικές βιομηχανίες των δύο χωρών, προκειμένου να διερευνηθεί η ύπαρξη ενδιαφέροντος σε τομείς, όπως τα οπλικά συστήματα και τα ερευνητικά προγράμματα.

Η παρούσα Συμφωνία αποτελείται από 20 άρθρα και 2 παραρτήματα. Στο πρώτο άρθρο προσδιορίζεται ο στόχος της παρούσας Συμφωνίας, ο οποίος είναι η διερεύνηση των επαφών των δύο μερών, καθώς και η αύξηση της συνεργασίας στους τομείς της έρευνας, του αμυντικού εξοπλισμού, των συστημάτων και των υπηρεσιών. Στο δεύτερο άρθρο προβλέπεται ότι η παρούσα Συμφωνία συμπληρώνει τις προσπάθειες συνεργασίας, οι οποίες επιτελούνται εντός της συνέλευσης των Εθνικών Διευθυντών Εξοπλισμών του ΝΑΤΟ.

Στο τρίτο άρθρο προβλέπεται ότι τα δύο μέρη θα ανταλλάσσουν όλες τις απαραίτητες πληροφορίες σχετικά με τις ανάγκες που έχουν στον τομέα της άμυνας και θα κανονίζουν συναντήσεις μεταξύ ειδικών εμπειρογνωμόνων, ώστε να βελτιώνεται η συνεργασία μεταξύ των συμβαλλομένων μερών. Στο τέταρτο άρθρο ορίζεται ότι πριν την έναρξη ανάπτυξης ενός καινούργιου αντικειμένου άμυνας, με δική του ευθύνη κάθε συμβαλλόμενος πρέπει να επαληθεύσει, εάν ο άλλος συμβαλλόμενος έχει αναπτύξει ή αναπτύσσει ίδιο ή ισότιμο αντικείμενο εξοπλισμού, έτσι ώστε να αποφευχθεί οποιαδήποτε αντιγραφή στην ανάπτυξη αντικειμένων άμυνας. Στο 5ο άρθρο προβλέπεται ότι κατά την έναρξη κοινών έργων ανάπτυξης θα συντάσσεται απολογισμός οικονομικής συνεισφοράς του κάθε μέρους και της δυνατότητάς τους, σε ό,τι αφορά στις εγκαταστάσεις έρευνας, ανάπτυξης και παραγωγής. Στο 7ο άρθρο προβλέπεται ότι ο κάθε συμβαλλόμενος θα συνδράμει στις βιομηχανίες του άλλου συμβαλλόμενου μέρους, οι οποίες θα δραστηριοποιούνται στον τομέα της αμυντικής βιομηχανίας.

Στο 10ο άρθρο ορίζεται ότι με κοινή έρευνα και ανάπτυξη εντός των ορίων των νομοθεσιών του κάθε συμβαλλόμενου μέρους θα επιτευχθεί η καλύτερη δυνατή συνεργασία στον τομέα της αμυντικής βιομηχανίας. Στο 12ο άρθρο ορίζεται ότι οποιαδήποτε οικονομικά οφέλη, τα οποία προκύπτουν από ευρεσιτεχνίες, θα κατανέμονται εξίσου και στα δύο συμβαλλόμενα μέρη. Στο 13ο άρθρο ορίζεται ρητά ότι οι συμβαλλόμενοι εγγυώνται ότι όλες οι πληροφορίες, ο εξοπλισμός και η τεχνική εξειδίκευση που χρησιμοποιούνται, δεν μπορούν να μεταβιβαστούν ή να παραχωρηθούν σε τρίτους, χωρίς την έγκριση των συμβαλλομένων μερών.

Στο 16ο άρθρο προβλέπεται ότι η παρούσα Συμφωνία θα είναι 10ετής και θα παρατείνεται για διαδοχικές διετείς περιόδους, εκτός και εάν τα συμβαλλόμενα μέρη αποφασίσουν κάτι διαφορετικό. Τέλος, στο 17ο άρθρο προβλέπεται ότι ο κάθε συμβαλλόμενος έχει την ευθύνη για τη χρηματοδότηση των δικών του διοικητικών δαπανών.

Κλείνοντας, κυρίες και κύριοι συνάδελφοι, οι Ανεξάρτητοι Έλληνες υπερψηφίζουμε επί της αρχής και επί των άρθρων το παρόν νομοσχέδιο, από το οποίο η χώρα μας θα ωφεληθεί και θα συμβάλει σημαντικά στην περαιτέρω ενίσχυση των διμερών σχέσεων των δύο χωρών στον τομέα της άμυνας. Σας ευχαριστώ πολύ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι βουλευτές κ.κ.. Αναγνωστοπούλου Αθανασία (Σία), Αυλωνίτου Ελένη, Βαγιωνάκη Βάλια, Κατσαβριά - Σωτηροπούλου Χρυσούλα, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κασιμάτη Νίνα, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλης, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Βλάχος Γεώργιος, Κεφαλογιάννης Ιωάννης, Κουκοδήμος Κωνσταντίνος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Γερμενής Γεώργιος, Κούζηλος Νικόλαος, Παππάς Χρήστος, Συντυχάκης Μανώλης, Χρήστος Κατσώτης, Τάσσος Σταύρος, Καμμένος Δημήτριος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα μου επιτρέψετε να κάνω ένα συσχετισμό του υπό κύρωση Μνημονίου με το μέλλον μιας αμυντικής βιομηχανίας, στην πόλη της Θεσσαλονίκης, της ΕΛΒΟ.

Θέλω να γίνει κατανοητό σε αυτή την αίθουσα, ενώπιον και του Υπουργού, που έχει δείξει και δείχνει μεγάλη ευαισθησία σε πολλά, εάν όχι σε όλα τα θέματα των Ενόπλων Δυνάμεων, αλλά και της αμυντικής βιομηχανίας, για το ποιοι έχουν τις πολιτικές ευθύνες, για το γεγονός ότι συρρικνώνεται ή αλλάζει χέρια - και μάλιστα όχι ελληνικά χέρια - η Ελληνική Αμυντική Βιομηχανία στη χώρα μας, την ίδια στιγμή που έρχονται στην παρούσα Βουλή, σε αυτή τη Βουλή, προς κύρωση πάρα πολλά Μνημόνια Κατανόησης και Συνεργασίας στο Υπουργείο Εθνικής Άμυνας.

«Τα εγκλήματα» έχουν ξεκινήσει από πάρα πολύ παλιά και έχουν ονοματεπώνυμο, για το πού έχει φτάσει η Ελληνική Αμυντική Βιομηχανία.

Κυρίες και κύριοι συνάδελφοι, όταν η Ελλάδα και η Νορβηγία συνυπέγραφαν στις αρχές του περασμένου Ιουλίου την σημερινή προς κύρωση Συμφωνία, σχετικά με την συνεργασία των δύο χωρών στους τομείς των αμυντικών εξοπλισμών, των αμυντικών συστημάτων και των αμυντικών υπηρεσιών, στις 6 Ιουλίου του 2016, το μέλλον της υπό εκκαθάρισης ΕΛΒΟ ήταν ακόμη θέμα ανοιχτής πολιτικής συζήτησης. Θα έλεγα μάλιστα, πως κάποιοι, μεταξύ αυτών και εγώ, πιστεύαμε μέχρι και την πρόσφατη ανακοίνωση που όρισε τα 10 εκατομμύρια ευρώ ως το ελάχιστο τίμημα για την πώληση της ΕΛΒΟ ότι τελικά η Κυβέρνηση θα παρουσίαζε κάποιο σχέδιο εξυγίανσης. Διαψευστήκαμε.

Η απογοήτευση που γεμίζει οποιονδήποτε καθίσει και μελετήσει την ιστορία της ΕΛΒΟ περιγράφεται με μία μόνο λέξη, «κρίμα». Πολλά πήγαν στραβά, για να φτάσουμε σήμερα να μπορούμε να πούμε στα σοβαρά στους Έλληνες πολίτες, πως πράγματι η πώληση της ΕΛΒΟ σε ιδιώτη, ίσως να είναι τελικά η λύση, ίσως να είναι πράγματι η τελευταία ευκαιρία να διασωθεί αυτή η Αμυντική Βιομηχανία. Με αφορμή το γεγονός πως το προς κύρωση μνημόνιο δεν αφορά μια γενική αμυντική συμφωνία, όπως άλλες φορές έχουμε εξετάσει στην Επιτροπή μας, αλλά εστιάζει στον τομέα των αμυντικών εξοπλισμών και μάλιστα, οι διατάξεις του περιγράφουν μιας εις βάθος συνεργασίας μεταξύ Ελλάδας και Νορβηγίας, θα ήθελα να αναλογιστούμε τι θα μπορούσε να σημαίνει για την πορεία της ΕΛΒΟ η σημερινή συμφωνία, αλλά και άλλες αντίστοιχου περιεχομένου συμφωνίες σαν τη σημερινή. Για να γίνω πιο συγκεκριμένος, θα ξεκινήσω από την εξής πολύ σημαντική επισήμανση, από τους 11 τομείς στους οποίους θα επικεντρωθούν πρωτίστως οι προσπάθειες για συνεργασία, όπως αυτή περιγράφεται στο παράρτημα 1, του υπό συζήτηση μνημονίου, οι 6 αφορούν στο ναυτικό πόλεμο και οι υπόλοιποι 5 τομείς αφορούν στην αεράμυνα, τα πυρομαχικά, τους αισθητήρες, καθώς και τα συστήματα επικοινωνιών ελέγχου και πληροφοριών.

Απουσιάζει δηλαδή από τους 11 τομείς προτεραιότητας, μεταξύ άλλων, η κατηγορία των χερσαίων οχημάτων. Αυτή η παράλειψη είναι δυσάρεστη, καθώς η Ελλάδα έχει εγκαταστάσεις, τεχνογνωσία και εμπειρία, λόγω ακριβώς της ΕΛΒΟ, ενώ η Νορβηγία δεν διαθέτει σχετικές δυνατότητες ανάλογες με άλλους τομείς. Συγκεκριμένα και παρακαλώ και τον Υπουργό και τους συναδέλφους να με διορθώσετε, αν κάνω λάθος, από τους 18 τύπους κάθε είδους οχήματος που υπηρετούν στο νορβηγικό στρατό ξηράς, μόνο ένας έχει εγχώριο πρόσημο παραγωγής και αφορά 8 μονάδες NM 204, οχήματα που δεν είναι άλλα παρά μετασκευασμένα αμερικανικά M-113. Αν στα οχήματα του στρατού ξηράς, μια κατηγορία στην οποία η Νορβηγία εισάγει, συμπεριλαμβάνονταν στους τομείς προτεραιότητας, η συμφωνία θα ήταν κατά την εκτίμησή μου περισσότερο ισορροπημένη. Ενώ και η ΕΛΒΟ θα είχε ένα ισχυρότερο χαρτί, τόσο στην πρόσφατη προσπάθειά της να διασωθεί, μιας και το παρόν μνημόνιο συζητήθηκε και υπογράφηκε πριν ένα σχεδόν ολόκληρο χρόνο όσο και στο δρομολογημένο από καιρό, όπως αποδεικνύεται, μέλλον της.

Κυρίες και κύριοι συνάδελφοι, κανείς δεν έχει στηρίξει τόσο ένθερμα σε αυτή την Επιτροπή, όσο το έχει κάνει η Ένωση Κεντρώων το αίτημα των στελεχών των Ενόπλων Δυνάμεων για περισσότερες ασκήσεις, για περισσότερες συνεργασίες, για περισσότερες ευκαιρίες, για να μπορούν οι στρατιωτικοί μας να γίνονται όσο το δυνατόν καλύτεροι γίνεται. Έχουμε στηρίξει επανειλημμένως όλες τις διεθνείς συνεργασίες της χώρας και μάλιστα προτάσσοντας ως βασικό επιχείρημα πως έτσι δίνουμε μια έμπρακτη απάντηση στον τουρκικό αναθεωρητισμό και μια ικανή προειδοποίηση στην τουρκική επιθετικότητα.

Σε αυτό το πλαίσιο λειτουργίας της Επιτροπής μας, που πάντα επιδιώκαμε να οριοθετείται από την συναίνεση και τη συνεργασία, οφείλω σήμερα να καταθέσω την έντονη ανησυχία μου για το μέλλον της ΕΛΒΟ και το μέλλον των εργαζομένων της. Παρακολουθώ από κοντά, από την πρώτη ημέρα που ανέλαβα την ευθύνη να συμμετέχω σε αυτή την Επιτροπή, αλλά και στην Επιτροπή Εξοπλιστικών Προγραμμάτων τα όσα αφορούν στην λειτουργία και την ανάπτυξη της εγχώριας αμυντικής βιομηχανίας. Έχω καταλήξει στο ασφαλές συμπέρασμα πως υπάρχουν μεγάλες και σοβαρές ευθύνες, για το γεγονός πως δεν έχουμε κάνει όσα θα μπορούσανε εύκολα να γίνουν, αφήνοντας ανεύθυνα το χρόνο να περνά και να πηγαίνει οριστικά χαμένος.

Αυτές οι ευθύνες δεν μπορούν να αποτελέσουν αντικείμενο της Επιτροπής μας, μπορούν όμως να συνοδεύουν τις εργασίες της, μπορούν να αποτελέσουν οδηγό στις προσπάθειές μας να εντοπίζουμε κάθε φορά τους τρόπους με τους οποίους προστατεύουμε και εξυπηρετούμε καλύτερα την Εθνική Ασφάλεια και το Δημόσιο συμφέρον. Είναι δική μας ευθύνη, λοιπόν, σήμερα το τι θα γίνει με την ΕΛΒΟ, με το πολύτιμο ανθρώπινο δυναμικό της, με την τεχνογνωσία της, με την εμπιστοσύνη που έχουν οι Έλληνες στο σήμα της. Θα ήθελα λοιπόν στο όνομα της συνεννόησης και της συναίνεσης, που να θυμίσω πως έχει ήδη διαρραγεί, από τον τρόπο με τον οποίον αντιμετωπίζει η ηγεσία του Υπουργείου το πολύ σοβαρό ζήτημα της θεσμικής συνδικαλιστικής εκπροσώπησης των εν ενεργεία στελεχών μας, να απευθύνω την εξής παράκληση.

Κύριε Υπουργέ, θα ήθελα να έρθετε σε συνεννόηση με τον Πρόεδρο ή κύριε Πρόεδρε θα ήθελα να έρθετε σε συνεννόηση με την ηγεσία του Υπουργείου και να συνεδριάσουμε ως Επιτροπή με αποκλειστικό θέμα, αν όχι μόνο την ΕΛΒΟ, όλη την ελληνική αμυντική βιομηχανία, να μας δοθεί μια ευκαιρία να εξετάσουμε το γιατί φθάσαμε ως εδώ που φτάσαμε και ποια είναι τα μαθήματα, τέλος πάντων, αφού φτάσαμε μέχρι εδώ και δεν μπορούμε να κάνουμε τίποτα, που μπορούμε να πάρουμε ως ελληνική Πολιτεία από τα λάθη, τις αστοχίες και τις παραλείψεις, που έγιναν αναφορικά με τη διαχείριση της ΕΛΒΟ και όλης της αμυντικής βιομηχανίας διαχρονικά. Το θεωρώ πολύ σημαντικό θέμα. Πολύ πιο σημαντικό θέμα από τα όσα συμβαίνουν στη Βενεζουέλα και το έχω πει και αυτό και στο σεβαστό συνάδελφο της Ν.Δ. στον κ. Γεωργιάδη. Μιας και λείπει ο κ. Γεωργιάδης σήμερα, θα ζητήσω δια μέσω του κ. Δημοσχάκη και τη δική του στήριξη στη συγκεκριμένη παράκλησή μου.

Κλείνω, λοιπόν, την εισήγησή μου με μια επισήμανση. Οι εργαζόμενοι στην ΕΛΒΟ έχουν δικαίωμα στην αλήθεια, όσο σκληρή κι αν είναι. Είναι καλύτερη από την πίκρα που θα νιώσουν, αν τους κοροϊδέψουμε για άλλη μια φορά με ψεύτικες υποσχέσεις. Δεν έχουν καμία διασφάλιση οι εργαζόμενοι της ΕΛΒΟ. Μακάρι, να μπορούσατε να με διαψεύσετε σε αυτό, κύριε Υπουργέ, αλλά μάλλον δεν μπορείτε.

Η Ένωση Κεντρώων, παρόλο το θετικό του νομοσχεδίου, θα επιφυλαχθεί επί του παρόντος νομοσχεδίου και θα τοποθετηθεί σε αυτό στην Ολομέλεια. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Σαρίδη.

Όπως είπα και πριν, είμαστε σε επικοινωνία με το Υπουργείο, για να γίνει κάποια ολοκληρωμένη ενημέρωση, για όλα αυτά τα θέματα, στα οποία αναφερθήκατε κι εσείς και άλλοι συνάδελφοι. Ο κ. Δανέλλης από «το Ποτάμι» έχει τον λόγο.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής «του Ποταμιού»): Ευχαριστώ, κύριε Πρόεδρε. Οι τομείς συνεργασίας που περιγράφονται στο μνημόνιο κατανόησης μεταξύ των δύο Υπουργείων Άμυνας, το δικό μας και της Νορβηγίας, είναι ενδιαφέροντες και χρήσιμοι για την Ελλάδα, με δεδομένο μάλιστα το ότι υπάρχει τον τελευταίο καιρό μια κινητικότητα και ένα ενδιαφέρον από πλευράς Νορβηγίας να αναδιοργανώσει και να ενισχύσει την άμυνά της, άρα, να αυξήσει στις αμυντικές δαπάνες και το παράλληλο δικό μας ιδιαίτερο ενδιαφέρον, για τη στήριξη της εγχώριας αμυντικής βιομηχανίας. Βεβαίως, υπό συνθήκες, μπορεί να καταστεί αυτή η συμφωνία χρήσιμη. Ελπίζουμε ότι θα υπάρξουν αυτές οι συνθήκες, γιατί δεν είναι αυτονόητες.

Για την κύρωση, λοιπόν, εμείς ψηφίζουμε ναι. Υπερψηφίζουμε την κύρωση μνημονίου κατανόησης, χωρίς επιφύλαξη, ελπίζοντας ότι επειδή υπάρχει το ζήτημα της κοινοβουλευτικής διαδικασίας, γρήγορα, κύριε Πρόεδρε και το λέω και με αυτή την ευκαιρία να αποκατασταθεί η νομιμότητα – να το πω με αυτό τον τρόπο – και η ορθόδοξη διαδικασία της λειτουργίας της κοινοβουλευτικής διαδικασίας, έτσι ώστε να μην αναγκάζονται να επιλέγουν οι συνάδελφοι, ενώ συμφωνούν, να κρατούν επιφυλάξεις. Εμείς λέμε ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τελευταίος ομιλητής είναι ο κ. Λοβέρδος, από την Δημοκρατική Συμπαράταξη.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Κύριε Πρόεδρε, εμείς είμαστε μια κοινοβουλευτική ομάδα που κρατάμε αυτή τη στάση, που είπε ο κύριος συνάδελφος, ακριβώς για τον λόγο ότι η Ολομέλεια πολλές φορές έχει μοναδικό αντικείμενο την κύρωση συμβάσεων.

Θεωρώ ότι είναι λάθος να ανοίγει η Βουλή, να εργάζεται η Βουλή, να είναι εν λειτουργία με την Ολομέλειά της, η χώρα να έχει χίλια δύο θέματα ανοικτά - δεν συμβαίνει κάθε φορά αυτό - αλλά τυχαίνει και να συμβαίνει και η Βουλή να συζητάει άλλα πράγματα, δίχως να μπορούν οι πολιτικές παρατάξεις να πάρουν θέση, για τα τρέχοντα μεγάλα και σοβαρά κατά τις εκτιμήσεις τους.

Άρα, λοιπόν, κι εγώ θα κρατήσω επιφύλαξη. Πρέπει να το δούμε αυτό αλλιώς, δηλαδή, σε ό,τι αφορά στη συνεννόηση των μελών του Προεδρείου, γιατί, αν τα μέλη του Προεδρείου, όταν κυρώνει η Ολομέλεια με βάση το άρθρο 108 του Κανονισμού έχουν ενιαία στάση, δεν υπάρχει λόγος να κρατάμε επιφυλάξεις για κείμενα, που δεν επιδέχονται επιφυλάξεων, όπως αυτό. Αλλά μέχρι να το δει αυτό το Προεδρείο της Βουλής με ενιαίο τρόπο, εμείς θα κρατάμε επιφυλάξεις.

Επί της ουσίας, δεν υπάρχει κανένας λόγος να πούμε όχι στην Ολομέλεια, όταν θα έρθει η ώρα της κύρωσης, διότι είναι ένα μνημόνιο συνεργασίας ανάμεσα στην Ελλάδα και στη Νορβηγία. Τα Υπουργεία θα καταγράφουν κατά τη συνεργασία τους τομείς αμοιβαίου ενδιαφέροντος και στο μέτρο που υπάρχει ενδιαφέρον από εταιρίες των δύο χωρών, για να παρέμβουν στις σχετικές αγορές, αυτό θα το ανταλλάσσουμε ως ενημέρωση. Γιατί να πούμε όχι; Στην Ολομέλεια, λοιπόν, θα το δούμε αίροντας τις επιφυλάξεις.

Είχα ρωτήσει αρκετές φορές τον κύριο Υπουργό, αυτά τα μνημόνια τι νόημα έχουν, να έχουν τόσες πολλές ρυθμίσεις – άρθρα, είχα αναρωτηθεί εδώ στην Επιτροπή. Έχει χρειαστεί ποτέ στην πράξη να ανατρέξουμε σε κείμενα μνημονίου συνεργασίας, για να επιλυθεί μια διαφορά; Δεν θυμάμαι κατά την πολιτική μου εμπειρία να έχουμε ποτέ τέτοια θέματα. Θα μου πεις, δεν ξέρει ποτέ κανείς, αλλά είχα πει στον κ. Καμμένο, αν έχει κάποια συσσωρευμένη εμπειρία καταγεγραμμένη το Υπουργείο, να μας την έδινε. Να ξέραμε μέσα στις δεκαετίες, αν κάτι τέτοιο έχει συμβεί. Τέλος, βλέπω με ενδιαφέρον ότι κυρώνουμε κείμενο του 2016, που σημαίνει ότι μέσα από τη λειτουργία της Επιτροπή κυρωθήκαν. Δηλαδή, έχει σβήσει το παρελθόν ότι εκκρεμότητες είχαμε, σχεδόν τις καλύψαμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχουν κατατεθεί και οι 17 σε διαδικασία κύρωσης που ήτανε. Σας θυμίζω ότι ήταν 83. Τώρα έχουν μείνει 17 που έχουν ήδη κατατεθεί.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Εγώ έχω επισημάνει ότι αυτό είναι καλό, το να φεύγουν τα κείμενα από το παρελθόν, αφού υπογράφονται, έρχονται εδώ σε συντομότερο χρόνο για κύρωση. Ερωτώ η Νορβηγία το κύρωσε; Το έχει κυρώσει, άρα, είμαστε εντάξει στον εν προκειμένω εταίρο μας. Τέλος, θέλω να κάνω μια επισήμανση που αφορά στην Κυβέρνηση με ειδικότερη ευθύνη δική σας.

Ο κ. Φεριντούν Σινιρλίογλου, ο Μόνιμος Αντιπρόσωπος της Τουρκίας στον ΟΗΕ, έκανε κάτι απαράδεκτες δηλώσεις για το οικόπεδο 6 και την Κύπρο, απειλώντας. Αυτό είναι πρωτοφανές σε απαξία, δεν ξέρω αν έχει ξαναγίνει, ώστε να είναι πρωτοφανές και ως συμβάν, αλλά σε απαξία είναι πέραν των ορίων. Επειδή τα θέματα των απειλών ο ΟΗΕ τα αντιμετωπίζει – το καταστατικό του έχει συγκεκριμένες προβλέψεις – θα σας παρακαλούσα, αν δεν το έχετε κάνει, για κάποιες σχετικές δικές σας ενέργειες ή του Υπουργείου Εξωτερικών. Δεν μπορεί να λέει ο καθένας ότι θέλει και εν προκειμένω, μέσα σε μια λογική κλιμάκωσης, όχι ενός Υπουργού που απαντάει στην Βουλή σε ένα Βουλευτή της Τουρκικής Αντιπολίτευσης και βερμπαλίζει. Εδώ είναι ένας διπλωμάτης, Μόνιμος Αντιπρόσωπος της Τουρκίας στον ΟΗΕ λέει αυτά τα πράγματα.

Νομίζω ότι υπάρχει ανάγκη όχι απάντησης – δεν απαντάμε - σε πράγματα αυτονόητα κατά το δίκαιο, η Κύπρος τελεί εν δικαίω απολύτως. Αλλά εν πάση περιπτώσει, νομίζω όπως διάβασα στις ενημερώσεις που κάνατε σε επίπεδο Ευρωπαϊκής Ένωσης, ΝΑΤΟ, για ενέργειες της Τουρκίας, νομίζω ότι και αυτό χρειάζεται μια συγκεκριμένη δραστηριότητα, όχι απάντησης, από εσάς ή το Υπουργείο Εξωτερικών. Ευχαριστώ.

 ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Συμφωνώ με τα περισσότερα διαδικαστικά θέματα που έθεσε ο κ. Λοβέρδος. Και μπαίνουνε ορισμένα σοβαρά προβλήματα, τα οποία θα ήταν δυνατόν να λυθούν με κάποιες τροποποιήσεις του Κανονισμού της Βουλής. Δηλαδή, ακόμη και αυτή τη διαδικασία που έχουμε σήμερα, είναι δυνατόν κάπως να επιταχυνθεί και να γίνει πιο απλή στο μέτρο που δεν υπάρχουν τεράστιες διαφωνίες, πέρα από τη δεδηλωμένη θέση του ΚΚΕ και της Χρυσής Αυγής. Νομίζω όλα αυτά πρέπει να συζητηθούν σε σχέση με τον Κανονισμό της Βουλής και βέβαια, η ερώτηση για τις λεπτομερείς διατάξεις του μνημονίου. Όταν οι νομικοί σαν εμάς πάρουν ένα κείμενο, προφανώς κάνουμε και ένα πάρτι και το γεμίζουμε με όλων των ειδών τις διατάξεις, υποτίθεται, παίρνοντας κάποιας μορφής εγγύηση για το μέλλον. Βάλατε σημαντικά θέματα που ελπίζω κάποια στιγμή να συζητηθούν από το Προεδρείο της Βουλής. Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Το σημερινό νομοσχέδιο, Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας, αποσκοπεί στο να συνεργαστούν αυτές οι δύο χώρες στενά σε τομείς της αμυντικής βιομηχανίας, συμπεριλαμβανόμενης και της έρευνας για την ανάπτυξη αμυντικών συστημάτων παραγωγής και διάθεσης τόσο στις δύο χώρες όσο και σε τρίτες χώρες. Η Συμφωνία αυτή λειτουργεί ρητά μέσα στο πλαίσιο των νατοϊκών υποχρεώσεων και διευκολύνεται πολύ αυτή η συνεργασία από το γεγονός ότι και οι δύο χώρες συμμετέχουν στο ΝΑΤΟ. Η Συμφωνία θέτει ως ρητό στόχο την ενίσχυση της συνεργασίας των αμυντικών βιομηχανιών των δύο χωρών και αυτό είναι πολύ επωφελές για την ελληνική οικονομία.

Παρατηρώ, ακόμη, στο παράρτημα ένα ότι δίνεται ιδιαίτερη έμφαση σε συστήματα του πολεμικού ναυτικού, πράγμα το οποίο είναι επόμενο, αφού η Νορβηγία έχει τη μεγαλύτερη ακτογραμμή στην Ευρώπη και η Ελλάδα τη δεύτερη μεγαλύτερη. Θεωρώ, λοιπόν, ότι πρόκειται πραγματικά για μια ισορροπημένη και επωφελή, για τη χώρα μας, Συμφωνία.

Θέλω, με την ευκαιρία αυτής της Συμφωνίας, να επισημάνω στην Επιτροπή ένα θέμα που συναρτάται με τις αμυντικές δαπάνες στη χώρα μας και που, πολλές φορές, αντιπαρερχόμαστε κάθε φορά που συζητάμε τέτοιες διακρατικές συμφωνίες.

Εδώ και πολλά χρόνια, η χώρα μας επιβαρύνεται με πολύ υψηλές αμυντικές δαπάνες για να αντιμετωπίσουμε, βέβαια, τις απειλές στην περιοχή μας. Φτάσαμε, ακόμη και σήμερα, μετά από 7 ολόκληρα χρόνια λιτότητας, να δαπανούμε το 2,38% του Α.Ε.Π. στις αμυντικές δαπάνες. Είμαστε η δεύτερη χώρα στο NATO, μετά τις Η.Π.Α., σε ποσοστό του Α.Ε.Π. για τις αμυντικές δαπάνες και είμαστε μία από τις τέσσερις ευρωπαϊκές χώρες που τηρούμε την απόφαση του NATO για αμυντικές δαπάνες, όχι κατώτερες του 2% του Α.Ε.Π.

Την ίδια στιγμή, λοιπόν, βρισκόμαστε στη γελοία κατάσταση, θα έλεγα, να εγκαλούμαστε από ευρωπαϊκές χώρες, που είναι μέλη του NATO, που δεν εκπληρώνουν τις οικονομικές τους υποχρεώσεις προς το ΝΑΤΟ, αν κι έχουν πολύ μεγαλύτερο Α.Ε.Π. από το δικό μας και, βέβαια, να απαιτούν από την Ελλάδα να εξασφαλίζει υπέρογκα πλεονάσματα λόγω της Συμφωνίας. Αυτοί που δαπανούν, θα έλεγα, μόλις το 1,19% του υψηλότατου Α.Ε.Π. τους για τις αμυντικές δαπάνες σε σχέση μ’ εμάς που δαπανούμε το 2,38% του Α.Ε.Π. απαιτούν να έχουμε πλεονάσματα 3,5%. Είναι σαν να θέλουν να μας επιβάλουν τη μείωση των αμυντικών δαπανών, έτσι ώστε να έρθει μια σύγκλιση σε ό,τι κάνουν οι υπόλοιποι ευρωπαίοι.

Αυτή τη στιγμή έχει αναζωπυρωθεί από τη νέα αμερικανική κυβέρνηση η συζήτηση για τις αμυντικές δαπάνες των χωρών του NATO. Σε αντιπερισπασμό, πιθανώς, ή και από πραγματικό ενδιαφέρον έχει πέσει και στο τραπέζι η πρόταση του κ. Γιούνκερ να εξαιρούνται οι δαπάνες αμυντικών προμηθειών από τους ευρωπαϊκούς κανόνες περί δημοσιονομικού ελλείμματος. Γι’ αυτή την πρόταση, μέχρι τώρα, δεν έχει ακουστεί τίποτα, προφανώς δεν έχει τύχει θετικής υποδοχής.

Νομίζω ότι πρέπει να τονίσουμε, ιδιαίτερα, διεθνώς την αντίφαση αυτήν που προκύπτει. Ανήκουμε στην Ευρωπαϊκή Ένωση και το NATO, αλλά η Ευρωπαϊκή Ένωση κατά κάποιο τρόπο, απαιτεί να μην εκπληρώνουμε τις υποχρεώσεις μας στο NATO, επειδή έτσι βολεύει τη γερμανική κυβέρνηση. Την ίδια στιγμή, οι Η.Π.Α. απαιτούν από εμάς το αντίθετο. Θα έλεγα, λοιπόν, κύριε Πρόεδρε, ότι δεν έχουμε αξιοποιήσει όσο θα έπρεπε αυτή την αντίφαση στόχων που έχουν οι εταίροι μας, όσο θα έπρεπε, πράγμα το οποίο, νομίζω, πρέπει να το κάνουμε στο άμεσο μέλλον. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κυρία Αυλωνίτου. Να σας ενημερώσω ότι στην Διακοινοβουλευτική Συνεδρίαση των Επιτροπών, που έγινε στη Μάλτα την περασμένη εβδομάδα, κάποιοι είχαν βάλει μια τροπολογία σε σχέση με αυτό του κ. Γιούνκερ για την εξαίρεση των αμυντικών δαπανών κι εκεί, με μεγάλη πλειοψηφία, σχεδόν ομοφωνία, και με τους Γερμανούς μαζί μας, αυτό απορρίφθηκε. Δεν δεχθήκαμε να βάλουμε στο ψήφισμα της διακοινοβουλευτικής συνεδρίασης αυτή την πιθανή εξαίρεση των αμυντικών δαπανών από τα χρέη των κρατών. Δηλαδή, είναι μια συζήτηση που γίνεται, αλλά στην οποία ακόμη και οι Γερμανοί, η γερμανική αντιπροσωπεία, ήταν εναντίον. Ίσως να μάθουμε περισσότερα αργότερα, πάντως, αυτή είναι η κατάσταση αυτή τη στιγμή. Τον λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Κύριε Υπουργέ, κυρίες και κύριοι συνάδελφοι, η αμυντική βιομηχανία στη χώρα μας ως γνωστό αριθμεί λίγο περισσότερο από 30 χρόνια ζωής, σε αντίθεση με άλλες χώρες, όπου υπάρχει προϊστορία και συσσωρευμένη εμπειρία αρκετών δεκάδων ετών.

Επί σειρά ετών, ο βασικός εξοπλισμός των Ενόπλων Δυνάμεων της χώρας μας, βασιζόταν σε προμήθειες ετοίμων οπλικών συστημάτων, μέσω δανείων, τα οποία συνήπτε η εκάστοτε ελληνική κυβέρνηση με τις αντίστοιχες κυβερνήσεις προμήθειας των οπλικών συστημάτων. Το αποτέλεσμα αυτής της πολιτικής είναι λίγο-πολύ γνωστό σε όλους. Αποδοχή όρων με ελάχιστες διαπραγματεύσεις, δυσβάσταχτοι όροι αποπληρωμής των δανείων και φυσικά καθολική απουσία της Ελληνικής Αμυντικής Βιομηχανίας από την παραγωγική διαδικασία και την εν συνεχεία υποστήριξη των οπλικών συστημάτων. Φυσικό επακόλουθο οι αμυντικές μας βιομηχανίες να έχουν πολύ μικρό ποσοστό συμμετοχής στα οπλικά συστήματα και σχεδόν μηδενική συμμετοχή στη στήριξη της ελληνικής οικονομίας. Φυσικά δεν χρειάζεται να αναφερθώ στις γνωστές μίζες και σε ολόκληρο το σύστημα διαπλοκής, το οποίο αναπτύχθηκε γύρω από τους εξοπλισμούς επί όλων των κυβερνήσεων της μεταπολίτευσης. Ονόματα δεν λέμε, σπίτια δεν θίγουμε.

Κυρίες και κύριοι συνάδελφοι, είναι σαφές ότι η ανάπτυξη της αμυντικής βιομηχανίας της χώρας μπορεί να αποβεί καθοριστικός παράγοντας, όχι μόνο για την άμυνα της χώρας, αλλά και για την οικονομική δραστηριότητα και την επιστημονική και τεχνολογική της εξέλιξη. Με τον τρόπο αυτό, η κοινωνία θα προσποριστεί διπλό όφελος τόσο από την αυξημένη εθνική ασφάλεια όσο και από την αυξημένη οικονομική δραστηριότητα και απασχόληση, καθώς, τέλος και από την τεχνολογική και επιστημονική εξέλιξη.

Σ΄ αυτή την κατεύθυνση, λοιπόν, κινείται το Υπουργείο Εθνικής Άμυνας με τη Συμφωνία την οποία καλούμαστε να κυρώσουμε. Άλλωστε, πέρα από το Μνημόνιο Κατανόησης με την Νορβηγία για τη συνεργασία στον τομέα των αμυντικών εξοπλισμών και υπηρεσιών του 2016, η Γενική Διεύθυνση Εξοπλιστικών Συστημάτων Επενδύσεων του Υπουργείου Εθνικής Άμυνας, υπέγραψε μέσα στο 2016 μια σειρά Συμφωνιών, όπως για παράδειγμα το Μνημόνιο Κατανόησης με τη Ρωσία, για την κωδικοποίηση υλικών του ΝΑΤΟ, τη Συμφωνία με την Ινδονησία για αμυντικοτεχνική συνεργασία. Επίσης, προχώρησε στη σύγκλιση της 12ης Σύσκεψης της Μικτής Επιτροπής Στρατιωτικοτεχνικής Συνεργασίας μεταξύ Ελλάδας και Ρωσίας, της Ομάδας Εργασίας Αμυντικής Βιομηχανικής Συνεργασίας και Εξαγωγών μεταξύ Ελλάδας και Ισραήλ και άλλες ενέργειες, όλες προς την κατεύθυνση του στόχου που είναι η συμμετοχή της εγχώριας αμυντικής βιομηχανίας στα εξοπλιστικά προγράμματα, δηλαδή, η προσπάθεια να πολλαπλασιαστεί η ελληνικοποίηση των προμηθειών, ανεβάζοντας τη συμμετοχή της εγχώριας προστιθέμενης αξίας.

Οι μακροχρόνιες αυτές συμφωνίες είναι βασικό μέσο για την ενίσχυση των ελληνικών αμυντικών βιομηχανιών. Οι συμφωνίες επιτρέπουν τον καλύτερο σχεδιασμό και προγραμματισμό των δραστηριοτήτων των επιχειρήσεων. Επιτρέπουν σταθερότητα στην οικονομική και διαχειριστική πολιτική τους, καθώς και διασφάλιση θέσεων εργασίας. Ξέρουμε πολύ καλά ότι η απόκτηση τεχνογνωσίας και η ανάπτυξη της έρευνας και τεχνολογίας είναι απαραίτητες για τον τόπο μας. Αποτελεί, λοιπόν, δυστύχημα το γεγονός ότι δεκαετίες τώρα η Ελληνική Αμυντική Βιομηχανία δεν έχει αξιοποιηθεί, ενώ είχε τις απαραίτητες προϋποθέσεις.

Κυρίες και κύριοι συνάδελφοι, κλείνοντας, θα πω ότι οι συμφωνίες όπως η παρούσα, δίνουν προοπτικές απόκτησης τεχνογνωσίας και ανάπτυξης της έρευνας και της τεχνολογίας. Είναι σε αυτή την κατεύθυνση που κινείται το Υπουργείο Άμυνας και αυτή είναι η σωστή κατεύθυνση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θέλω να σημειώσω ότι, σύμφωνα με διάφορες διεθνείς στατιστικές, οι Νορβηγοί είναι οι πιο ευτυχισμένοι άνθρωποι στον κόσμο. Ευχαριστώ πολύ για την οικονομία στη συζήτηση από όλους τους ομιλητές. Τον λόγο έχει ο κ. Καμμένος.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είμαι σε αυτήν την αίθουσα από το 1993 με την έγκριση του ελληνικού λαού. Είναι λίγες οι φορές που δίνεται η ευκαιρία καμιά φορά, από αυτήν την αίθουσα και από αυτό το μικρόφωνο, να δικαιώνεσαι. Χαίρομαι για την παρέμβαση του κυρίου Λοβέρδου, που είπε για την απάντηση που πρέπει να δοθεί στο Συμβούλιο Ασφαλείας του Ο.Η.Ε. Χαίρομαι, διότι, δυστυχώς, μου δίνει τη δυνατότητα να απαντήσω σε μια επίθεση που δέχτηκα στις 2/3/2017, όταν ενημέρωσα τους κοινοβουλευτικούς δημοσιογράφους, λέγοντάς τους ότι υπάρχουν κάποια ΝΟΤΑΜ, τα οποία βλέπουμε να κυκλοφορούν από την μεριά της Τουρκίας για τις περιοχές που διεξάγονται οι έρευνες στην Κύπρο και μάλιστα για το οικόπεδο 6 που έχει δεσμεύσει η TOTAL μαζί με την ENI και κάποιες άλλες εταιρείες, λέγοντας ότι θα στείλουν το Barbaros να κάνει έρευνες – μην το αποδώσετε σε εμένα, αποδώστε το σε κάποιες πηγές του Υπουργείου Άμυνας – ώστε, τουλάχιστον, να είμαστε σε εγρήγορση.

Το αποτέλεσμα ήταν το εξής και θα σας διαβάσω επί λέξει την ανακοίνωση του «Ποταμιού». Στις 2/3 ξεκίνησε από την Κύπρο, από τον εκπρόσωπο της Κυβέρνησης, ο οποίος μετά με πήρε τηλέφωνο ζητώντας μου συγνώμη, διότι τους είχαν διαφύγει τα ΝΟΤΑΜ, αλλά πριν την Κύπρο, απάντησε το «Ποτάμι» και το ΠΑ.ΣΟ.Κ.. Ακούστε τι έγραψε το «Ποτάμι». Μετά θα σας πω για το ΠΑ.ΣΟ.Κ.. «Ο ακροδεξιός συνεταίρος του κυρίου Τσίπρα προεξοφλεί στους δημοσιογράφους της Βουλής θερμό επεισόδιο με την Τουρκία, αυτήν τη φορά στην Κύπρο. Δίνει μάλιστα και ημερομηνία. Το έχουμε ξαναπεί, ο Υπουργός Εθνικής Άμυνας είναι επικίνδυνος, τώρα και για την Κύπρο. Ο φόβος μας δεν είναι μόνο τι λέει στα πηγαδάκια των δημοσιογράφων, αλλά τι λέει και κυρίως, τι οδηγίες δίνει ένα τόσο ανεύθυνο άτομο στο στράτευμα και στους Έλληνες Αξιωματικούς και σε ό,τι αφορά δε στην αποκάλυψή του, ότι δίνει γραμμή στον κύριο Τσίπρα για την διαπραγμάτευση, αυτό φαίνεται». Το ΠΑ.ΣΟ.Κ., δε, με λέει «σφουγγαρίστρα της Δεξιάς» που παράγω κίνδυνο. Ο εκπρόσωπος τύπου του κόμματος, κ. Παύλος Χρηστίδης, στο Facebook αναφέρει ότι είμαι η «σφουγγαρίστρα της Δεξιάς», ο οποίος παράγω επικίνδυνα παιχνίδια στην Κύπρο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κύριε Υπουργέ, τις ανακοινώσεις του ΠΑ.ΣΟ.Κ. κοινοβουλευτικά τις κάνω εγώ. Δεν έχω ποτέ αποκαλέσει κανέναν με αυτόν τον τρόπο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας λέω, ο εκπρόσωπος του ΠΑ.ΣΟ.Κ..

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Στα social media όλοι μιλάνε κάπως περίεργα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν το είπα για εσάς. Εσείς είστε ευγενής συνήθως.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Αυτό που λέτε για τον Μάρτιο – επειδή τώρα κατάλαβα τι εννοείτε – θέλει και μια απάντηση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας λέω, λοιπόν, είχαμε τα ΝΟΤΑΜ, τα οποία η Τουρκία είχε εκδώσει και τα ΝΟΤΑΜ ξεκάθαρα έδειχναν ότι ετοιμαζόταν να δημιουργήσει επεισόδιο στο οικόπεδο 6 και συγκεκριμένα, μάλιστα, να στείλει το Barbaros προκειμένου να μπλοκάρει τη δυνατότητα της TOTAL μαζί με την ENI να κάνει την πρώτη απάντληση και έρευνα με φωτιά στην περιοχή στις αρχές Ιουνίου και το ΝΟΤΑΜ αυτό αναφερόταν στην 1η Μαΐου και για αυτό τον λόγο το διαρρεύσαμε, ώστε να προετοιμάζεται και η κοινή γνώμη, αλλά και η Ελληνική Βουλή και οι διεθνείς οργανισμοί – γιατί και εσείς, συνάδελφοι, συμμετέχετε στο ΝΑΤΟ, στον ΟΑΣΕ και την Ευρωπαϊκή Ένωση – και να υπάρχει μια κοινή εθνική γραμμή.

Αντί, λοιπόν, να ρωτήσουν τι λέει το ΝΟΤΑΜ και για ποιο λόγο υπήρχαν αυτές οι διαρροές από το Υπουργείο Εθνικής Άμυνας, ο ένας με έλεγε «σφουγγαρίστρα» και ο άλλος έλεγε ότι παίζω επικίνδυνα παιχνίδια και ότι είμαι ιδιαίτερα επικίνδυνος για την Κυβέρνηση. Το λέω αυτό, γιατί καμιά φορά, δικαιώνεσαι μετά από καιρό.

Κύριε Λοβέρδο, θα υπάρξει απάντηση που θα τη δώσει το Υπουργείο Εξωτερικών και όσον αφορά στο Υπουργείο Εθνικής Άμυνας θέλω να σας διαβεβαιώσω και εσάς και όλους τους συναδέλφους, ότι το Υπουργείο Εθνικής Άμυνας και οι ελληνικές Ένοπλες Δυνάμεις δημιουργούν και ανανεώνουν τους στρατηγικούς σχεδιασμούς που υπάρχουν και για τις εξελίξεις που υπάρχουν στα Βαλκάνια και στη Μέση Ανατολή και σε σχέση με την προκλητική στάση της Τουρκίας τον τελευταίο καιρό. Θα είμαστε σε θέση δε, πολύ σύντομα, να κάνουμε και μια απόρρητη ενημέρωση στην Επιτροπή Εξωτερικών και Άμυνας, διότι κάποια από αυτά τα μέτρα, τα οποία παίρνουμε, χρήζουν και της ανάγκης ενημέρωσης όλης της Επιτροπής.

Την δεύτερη απάντηση θέλω να δώσω στο συνάδελφο, Εισηγητή της Ένωσης Κεντρώων για την ΕΛΒΟ. Η ΕΛΒΟ δεν ανήκει στις αρμοδιότητες του Υπουργείου Εθνικής Άμυνας, δυστυχώς, όπως δεν ανήκει και η ελληνική αμυντική βιομηχανία. Μέτοχος της ελληνικής αμυντικής βιομηχανίας είναι το Υπουργείο Οικονομικών. Υπάρχει διαγωνισμός, ο οποίος θα λήξει στις 15 του μηνός. Υπάρχει ήδη ενδιαφέρον από μια πάρα πολύ μεγάλη εταιρία της Νοτίου Αφρικής, την εταιρεία Paramount, η οποία όχι απλώς διασφαλίζει τις υφιστάμενες θέσεις εργασίας, αλλά το business plan το οποίο μας έχουν παρουσιάσει ανεπισήμως, πριν το παρουσιάσουν στην εταιρεία που διεξάγει το διαγωνισμό με εντολή του διαχειριστή, θέλει να ενεργοποιήσει όλα τα παλιά συμβόλαια τα οποία υπήρχαν, να μεταφέρει στην Ελλάδα το έργο που η Paramount έχει ως παραγωγή στη Νότια Αφρική, προκειμένου να πιστοποιηθούν τα προϊόντα αυτά ως προϊόντα χώρας ΝΑΤΟ και Ευρωπαϊκής Ένωσης με έντονη εξαγωγική δραστηριότητα και παράλληλα, να ενεργοποιήσει και συμφωνίες υλικού, το οποίο θα μεταφερθεί από τη Μέση Ανατολή, θα εκσυγχρονιστεί και εν συνεχεία θα προωθηθεί.

Εάν τα πράγματα πάνε καλά, όπως έχουν δεσμευθεί και οι διαδικασίες πάνε γρήγορα, ελπίζω ότι η ΕΛΒΟ θα αποτελέσει πάλι ένα από τα διαμάντια της αμυντικής βιομηχανίας μέσα στο καλοκαίρι. Όσον αφορά στα «ελληνικά χέρια» που αναφέρετε, θα σας πω ότι όταν το παρέλαβε ο κ. Μυτιληναίος, η τότε κυβέρνηση έδωσε το ποσοστό που είχε το ελληνικό Δημόσιο και διορίστηκε εκπρόσωπος του ελληνικού Δημοσίου ως πλειοψηφία των μετόχων με μειοψηφία τον κ. Μυτιληναίο, το δικηγόρο του κ. Μυτιληναίου. Το αποτέλεσμα ήταν να παρθούν όλα τα σχέδια που είχε στα χέρια της η ΕΛΒΟ και εν συνεχεία η εταιρία του κ. Μυτιληναίου στο Βόλο, να αρχίσει να παράγει αυτά που παρήγε η ΕΛΒΟ και να κλείσει το εργοστάσιο. Εάν αυτά είναι τα «ελληνικά χέρια», τότε φοβάμαι πολύ ότι θα πάμε σε αυτό που έλεγε το τραγούδι «τα ξένα χέρια».

Τα «ελληνικά χέρια» αυτά, λοιπόν, είναι αυτά που στραγγάλισαν την ΕΛΒΟ, είναι αυτά που στραγγάλισαν την ΕΑΒ, είναι αυτά που στραγγάλισαν τα Ελληνικά Αμυντικά Συστήματα. Κάποιοι σ’ αυτήν εδώ την αίθουσα, όταν συγχωνεύθηκε η ΠΥΡΚΑΛ με την ΕΒΟ και τους λέγαμε «για ποιο λόγο κάνατε δοκιμές στην Αφρική με τα περίφημα σφαιρίδια και χρεώνετε τις δοκιμές 55 εκατ. δραχμές τότε την ημέρα;» γελούσαν. Είναι αυτοί που βρέθηκαν με τα χρήματα τώρα. Ένας εξ αυτών είναι στη δικογραφία Παπαντωνίου. Αφήστε, λοιπόν, να δούμε ποια ήταν «ελληνικά χέρια» και ποια ελληνικά χέρια έβγαλαν τα μάτια της ελληνικής αμυντικής βιομηχανίας. Να είστε βέβαιοι, όμως, ότι το Υπουργείο Εθνικής Άμυνας με εντολή του ίδιου του Πρωθυπουργού, έχει δεσμευθεί μέσω της γενικής διεύθυνσης εξοπλισμών και οποιαδήποτε προμήθεια αμυντικού υλικού γίνεται, υποχρεωτικά θα έχει τη συμμετοχή της ελληνικής αμυντικής βιομηχανίας.

Και ένα εξ αυτών των σχεδίων που συζητάμε, είναι αυτό που σήμερα έρχεται προς κύρωση. Τι κάνουμε ακριβώς με την Νορβηγία; Η Νορβηγία είναι η χώρα παραγωγός των πυραύλων που χρησιμοποιούσαμε στο Πολεμικό Ναυτικό μέχρι πρόσφατα, το πένγκουιν. Τους τελευταίους τους ρίξαμε, έληγαν πριν λίγους μήνες, τους ρίξαμε σε ασκήσεις με απόλυτη επιτυχία. Εκεί, λοιπόν, η εταιρεία αυτή παράγει πυραύλους εδάφους, θαλάσσης, εδάφους-εδάφους, και πρόκειται, λοιπόν, για υλικά τα οποία παράγονται αυτή τη στιγμή τα οποία είναι πολύ υψηλής τεχνολογίας και στα οποία θέλουμε να συμμετέχει η ελληνική αμυντική βιομηχανία και η κρατική, ιδίως, τα ελληνικά αμυντικά συστήματα και οι ιδιώτες.

Θα σας πω ότι δεν είναι μόνο η κρατική βιομηχανία που παράγει βαριά προϊόντα, αλλά έχουμε και αυτούς που παράγουν καλώδια, έχουμε μικρές εταιρείες που παράγουν υλικά και μάλιστα εξάγουν και στο εξωτερικό. Θεωρούμε, λοιπόν, ότι με αυτή τη συμφωνία που υπογράψαμε και με τη δυνατότητα συμμετοχής της ελληνικής αμυντικής βιομηχανίας, η Ελλάδα υπογράφοντας αυτή τη συμφωνία και κυρώνοντάς την εσείς, κυρίες και κύριοι συνάδελφοι, παίρνουμε το προνόμιο της μοναδικότητας της συνεργασίας με τη Νορβηγία για αυτή τη νέα τεχνολογία, η οποία αντικαθιστά παλαιότερα συστήματα με πολύ μικρότερο κόστος. Για να σας πω περίπου ένα παράδειγμα, για να αντικαταστήσουμε τον κινητήρα ενός γαλλικού πυραύλου, ο οποίος έχει λήξει αυτή τη στιγμή, χρειαζόμαστε γύρω στο 1.800.000 ευρώ. Για να πάρουμε ένα σύστημα 28 πυραύλων, οι οποίοι έχουν μεγαλύτερο range από αυτά τα συστήματα που σας λέω τώρα, που χρειάζεται αντικατάσταση των κινητήρων, φθάνουμε με καινούργιους πυραύλους, με καινούργια συστήματα εκτόξευσης, με καινούργια ραντάρ, αυτόνομο σύστημα εντελώς, περίπου το κόστος του πυραύλου είναι περίπου της 220.000 ευρώ.

 Αντιλαμβάνεστε, λοιπόν, ότι πια αναγκαζόμαστε να εξελίξουμε τα συστήματά μας με συμμετοχή της ελληνικής αμυντικής βιομηχανίας και βεβαίως, με τους νέους κινδύνους που υπάρχουν. Αυτή τη στιγμή οι πρώτοι κίνδυνοι που υπάρχουν έρχονται μέσα από το διαδίκτυο, από την κυβερνοτρομοκρατία. Θα σας πω ότι με τα νέα uav που υπάρχουν, μάλλον όχι με τα uav, αλλά με τα drone αυτά που πωλούν στα παιδιά, που έχουν range ακόμη 5 ή 10 μίλια. Υπάρχει κίνδυνος, αν δεν μπορείς να κάνεις jumping να το βρεις και να το ρίξεις, να κάνουν χρήση βιοχημικών όπλων ή ακόμη και συμβατικών όπλων μικρού βάρους και να δημιουργήσουν τεράστια ζημιά. Μπορούν να αντικαταστήσουν τέτοιου είδους μηχανήματα από την άλλη πλευρά σε ένα μικρό νησί, που έχει σκοπιές με ένα φαντάρο που θα χειρίζεται τέτοιο μηχάνημα, τέσσερις ταυτόχρονες σκοπιές.

 Για αυτό τον λόγο προσπαθούμε να συμμαζέψουμε ότι εκτεταμένα συστήματα υπάρχουν. Τα υφιστάμενα συστήματα να τα βελτιώσουμε, γιατί δεν έχουμε πόρους, δεν έχουμε τις δυνατότητες που είχαμε στο παρελθόν να εκσυγχρονίσουμε και να έχουμε σε λειτουργία τα συστήματά μας και παράλληλα με νέα συστήματα πολύ πιο φθηνά, να αντικαταστήσουμε ανάγκες τις οποίες αυτή τη στιγμή προκύπτουν.

 Σας διαβεβαιώνω ακόμη μια φορά ότι αυτό με πρώτο μας μέλημα την εθνική βιομηχανία. Όμως οφείλει και η εθνική βιομηχανία να κάνει τη δουλειά της. Εγκρίνατε και προχωρήσαμε στην πρόσληψη εκείνων των εργαζομένων που ζητήσαμε, 220 εργαζομένων από τους εργαζόμενους που έχει δικαίωμα να προσλάβει το Υπουργείο Άμυνας και εμείς λέμε ότι το Υπουργείο δεν θα προσλάβει κανέναν. Πάρτε τους συμβασιούχους, γιατί είναι από τους παλιούς εργαζόμενους που είναι πιστοποιημένοι. Δυστυχώς, ακόμη οι συνεργασίες για τις οποίες προσελήφθησαν δεν τις έχουν κάνει. Έχουν 102 κινητήρες στο χιουι αυτή τη στιγμή που κάθονται και έπρεπε να παραδίδουν 1 το μήνα. Έχοντας 130 που δεν πάνε με τους ρυθμούς που έπρεπε να πάνε. Έχουν τα PP3 μεγάλο μέρος της σύμβασης και έχουν πάρει πολλά χρήματα που τους κυνηγάμε και θα πρέπει να καταλάβουν και οι ίδιοι ότι δεν είναι δυνατόν πια όπως γινόταν παλαιότερα στα ελληνικά αμυντικά συστήματα να κλείνουν το Πάσχα 15 ημέρες και ένα μήνα το καλοκαίρι.

Έχουν πάρει δουλειές, έχουν πάρει υποχρεώσεις και πρέπει να τα βγάλουν πέρα. Και σε αυτό θα τους ελέγξουμε όλοι. Θα προτείνω, λοιπόν, στην Επιτροπή, κύριε Πρόεδρε, να κάνουμε και μία επίσκεψη μαζί, εκπρόσωποι των κομμάτων, σε ελληνικές αμυντικές βιομηχανίες και να συναντηθούμε και με τις διοικήσεις και με τους εργαζόμενους. Για να δούμε πέρα της βοήθειας που δίνουμε, όλοι οι Βουλευτές και όλα τα κόμματα, στην ελληνική Βουλή και όλοι οι Έλληνες πολίτες. Τι υποχρεώσεις έχουν και εκείνοι απέναντι στον ελληνικό λαό, που από το αίμα του πληρώνει τους προϋπολογισμούς αυτούς και ιδίως μέσω των εξοπλιστικών. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Υπουργό για τα πολύ ενδιαφέροντα που μας είπε. Να επιβεβαιώσουμε τη θέση των κομμάτων. Ο ΣΥΡΙΖΑ, η ΝΔ, οι Ανεξάρτητοι Έλληνες, και το «Ποτάμι» ψηφίζουν υπέρ, η Δημοκρατική Συμπαράταξη και η Ένωση Κεντρώων επιφυλάσσονται και το ΚΚΕ ψηφίζει κατά. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης): Θα έπρεπε κατά την γνώμη μου ο κ. Υπουργός να αποφύγει αυτά περί των άλλων κομμάτων, γιατί ανακυκλώνεται μία συζήτηση, έξω από το πνεύμα της Επιτροπής. Ωστόσο, αφού το έκανε, πρέπει να κάνω κι εγώ δύο σχόλια, τα οποία θα προτιμούσα να τα κάνω χωρίς να αναμεταδίδονται αυτά τα οποία λέγονται εδώ, αλλά για να έχουμε μία συνεννόηση. Τα είπαμε όμως από το μικρόφωνο της Βουλής, αυτά που είπε και που απευθύνονται στην Δημοκρατική Συμπαράταξη και πρέπει να του απαντήσω.

Το πρώτο που θέλω να του πω είναι ότι ο κ. Χρηστίδης, μου έστειλε μάλιστα και το κείμενό του τώρα εκείνης της διαδικτυακής αντιπαράθεσης. Μίλησε πολύ αυστηρά και με τρόπο που ανέφερε ο Υπουργός, έτσι πράγματι, όχι όμως για θέματα άμυνας και εξωτερικής πολιτικής, αλλά για την προσφιλή τακτική του Υπουργού, όταν αναφέρεται στο ΠΑΣΟΚ να αναφέρεται με τον τρόπο που αναφέρεται. Και προσπάθησε να πει ο νέος συνάδελφος, ο Παύλος Χρηστίδης ότι με τον τρόπο του και για τακτικούς λόγους προφανέστατους ο κ. Καμμένος προσπαθεί να καθαγιάσει την διακυβέρνηση Καραμανλή, αίροντας κάθε αμαρτία ή κάθε λάθος και ρίπτοντας όλες τις ευθύνες στις κυβερνήσεις του ΠΑΣΟΚ. Το κάνει για συγκεκριμένους λόγους, που είναι καταφανείς και δεν χρειάζονται σχολίων. Δεν σας είπε κάτι για την Κύπρο και για όλα αυτά. Μου έστειλε ο άνθρωπος και την ανακοίνωση.

Το δεύτερο, μια και κάνατε αναφορά, δεν υπάρχει αντίφαση στη στάση μας απέναντί σας. Καταρχάς χαίρομαι που το Υπουργείο Εξωτερικών θα κάνει αυτό, που πρέπει να κάνει. Εγώ είπα όχι απαντώντας στους Τούρκους, αλλά σε ότι αφορά στα λεχθέντα, τα απαράδεκτα αυτά από τον Μόνιμο Αντιπρόσωπο της Τουρκίας στον Οργανισμό Ηνωμένων Εθνών να κάνει αυτά που πρέπει να κάνει. Ξέρει καλά το Υπουργείο Εξωτερικών τι κάνει σε αυτές τις περιπτώσεις. Αν θυμάμαι καλά η μέρα στην οποία αναφέρεστε για τις διαρροές, είναι η μέρα που πήγατε, δεν ξέρω τώρα, ήσασταν σε κάποια Επιτροπή της Βουλής, εγώ ενημερωνόμουνα από την αίθουσα δημοσιογράφων της Βουλής. Κατεβήκατε κάτω, πήγατε εσείς στους δημοσιογράφους. Και τους λέγατε πράγματα, δεν θέλω να επαναλάβω, τα οποία δεν έπρεπε να τα λέτε εκεί. Τους λέγατε πράγματα που καλλιεργήθηκαν, τώρα δεν θέλω να τα ξαναεπαναλάβω. Δεν γινότανε εκ του πλαγίου μια διαρροή του Υπουργείου, πήγατε εσείς και τα λέγατε στους δημοσιογράφους.

 Για καλή μας τύχη, λέγανε οι διαρροές του Υπουργείου Εθνικής Αμύνης και δεν λέγανε ο Υπουργός ήρθε και μας έλεγε αυτά. Δεν θέλω να επαναλάβω τα λόγια σας, όπως είχαν καταγραφεί. Εκείνο, που οφείλει να κάνει ένας Υπουργός σε αυτές τις περιπτώσεις, είναι να ενημερώσει όλες τις πλευρές που πρέπει να ενημερώσει, όχι να κάνει αυτά και οι διαρροές γίνονται αλλιώτικα, κύριε Υπουργέ, δεν γίνονται έτσι. Η κριτική, που υποστήκατε ήταν επ’ αυτών και την υποστήκατε από όλους. Σε ό,τι αφορά στο διαδίκτυο έχει το περιεχόμενο που σας είπα και όχι τα θέματα εξωτερικής πολιτικής και άμυνας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ για τις διευκρινίσεις, να πω συγνώμη δεν ανέφερα την ψήφο της Χρυσής Αυγής που είναι «παρών». Επομένως, το σχέδιο νόμου του Υπουργείου Εθνικής Άμυνας «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών», γίνεται δεκτό επί της αρχής, κατ’ άρθρον και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναγνωστοπούλου Αθανασία (Σία), Αυλωνίτου Ελένη, Κατσαβριά - Σωτηροπούλου Χρυσούλα, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Κασιμάτη Νίνα, Μπαλλής Συμεών, Μπαλτάς Αριστείδης, Ξυδάκης Νικόλαος, Σταματάκη Ελένη, Τζαμακλής Χαρίλαος, Τριανταφύλλου Μαρία, Αναστασιάδης Σάββας, Δημοσχάκης Αναστάσιος, Καββαδάς Αθανάσιος, Βλάχος Γεώργιος, Κεφαλογιάννης Ιωάννης, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Λοβέρδος Ανδρέας, Κούζηλος Νικόλαος, Παππάς Χρήστος, Κατσώτης Χρήστος, Τάσσος Σταύρος, Καμμένος Δημήτριος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

Τέλος και περί ώρα 16.30΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**